google/wiki40b huggingface dataset:
Slede

Slede er et kjøretøy på meier som spennes bak en hest eller annet trekkdyr eller et motorkjøretøy for at den skal trekkes. Sleden består av to meier (skilignende erstatning for hjul), beslått med eller helt av jern. Disse er koplet til selve bruksplattformen ved hjelp av fire eller flere bein som løfter doningen over snø og is.
Avhengig av bruken, er sleden rektangulær eller lett tilspisset foran. Til folketransport var spissleden vanlig. Den hadde seteplass til passasjerer og gjerne et kuskesete bak. Arbeidssleden til transport av høy og varer var gjerne lengre og utstyrt med bagasjebrett over det hele. Den kunne utstyres med karmer. Til tømmertransport hadde man en heller kort utgave som hadde til oppgave å løfte stokkene slik at de ikke kjørte seg ned i snø og tuer, samt å være feste for strammeren som holdt stokkene på plass.
Alle er utstyrt med skjæker som er det stive mellomleddet mellom hestesele og slede.
Qindu

Qindu (kinesisk: 秦都区; pinyin: Qíndū Qū) er et bydistrikt i byprefekturet Xianyang i provinsen Shaanxi i Folkerepublikken Kina. 
Det har et areal på 251 km² og teller 430 000 innbyggere (2002).
I bydistriktet  ligger ruinene av Shahe-broen (fra Qin- og Han-tiden) som ble oppført på Folkerepublikken Kinas liste over kulturminner i 2013.
Grunnkretser i Kvinnherad kommune

Grunnkretser i Kvinnherad kommune er delområder og grunnkretser som seksjonerer Kvinnherad kommune, Hordaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Møllendal gravplass

Møllendal gravplass (tidligere Møllendal kirkegård) ligger  mellom Haukeland universitetssykehus og Danmarks plass i Bergen. Kirkegården ble innviet den 7. september 1874 og er senere utvidet flere ganger. Dette er den største gravplassen i Bergen. Jonas Lies vei og Klaus Hanssens vei passerer kirkegården på oppsiden, og Møllendalsveien og Store Lungegårdsvannet på nedsiden.
På gravplassen står to gravkapeller som ble tatt i bruk i 1971. Det tidligere Håpets kapell kalles nå Lille kapell og har 50 sitteplasser. Troens kapell kalles nå Store kapell og har 150 sitteplasser.
Brureika

Brureika er en sommereik (Quercus robur) som i 2007 ble kåret til Norges største tre (omkrets, 1,3m over bakken), foran «Mollestadeika» ved Mollestad i Birkenes.
Treet står på gården Lothe ved Utne i Ullensvang i Hardanger, og ble fredet som Lote naturminne den 21. mai 1920. 
Grunneier er Mikkal Lothe.
Treet ble målt til en omkrets på 10,80m 1,3m over bakken. Stammen er delt i to deler med felles rot, og de to delene er sammenkoblet med to jernstenger for å unngå videre splittelse.
Selv om treet er innhult og splittet, er bladverket fremdeles frodig.
Permittering

Permittering er en ordning der en arbeidstaker pålegges et midlertidig fritak fra sin arbeidsplikt mens arbeidsgiver fritas fra lønnsplikten. Det at tiltaket er midlertidig skiller permittering fra oppsigelse.

Norge

Ordningen er i svært liten grad basert på lovbestemte regler, med unntak av lov om lønnsplikt under permittering. De ulovfestede reglene baserer seg derfor på en rekke tariffavtaler. Mest kjent er Hovedavtalen mellom LO og NHO.
Arbeidsgiver må ha en saklig grunn til å iverksette permittering. Forholdene som ligger til grunn må kunne knyttes til bedriften, ikke arbeidstakeren. Nødvendige kostnadsreduksjoner, også lønnskostnader, kan være grunnlag for permittering. Forutsetningen ligger i at behovet vil være av midlertidig art. Eksempel på saklig grunn kan være: ordremangel, fulle lager, praktiske arbeidshindringer, ulykker, med videre.
Ansiennitetsprinsippet skal etter Hovedavtalen (LO og NHO) i utgangspunktet legges til grunn. Det er imidlertid slått fast at fravik kan skje på bakgrunn av bedriftens saklige behov. En bedrift som vurderer å gå til permittering har plikt til å drøfte dette med de tillitsvalgte i bedriften. Det skal føres protokoll fra dette møtet.
Bedrifter som ikke er bundet av Hovedavtalen er ikke bundet av ansiennitetsprinsippet, men må likevel gjøre utvelgelse ut i fra saklig grunn.
Før permittering kan iverksettes må arbeidstaker varsles skriftlig om dette. Varslingsfristen er normalt 14 dager.
Ved permittering skal arbeidsgiver betale lønn i en arbeidsgiverperiode på 20 dager. I denne perioden løper arbeidsgivers lønnsplikt, samtidig som arbeidstaker ikke har arbeidsplikt. Arbeidsgiverperiodens lengde er uavhengig av permitteringsgraden. Betalingsplikten stanser i perioder hvor arbeidstakeren likevel ville hatt tjenestefri eller fravær, og løper videre fra den dagen arbeidet skulle vært gjenopptatt om permitteringen ikke hadde funnet sted.
Permitterte arbeidstakere kan søke om dagpenger. Retten til dagpenger er imidlertid betinget av at vilkårene for dette er oppfylt. 
En arbeidstaker som er permittert, kan si opp stillingen sin med 14 dagers frist.

Sverige

I Sverige er permittering den periode da arbeidsgiveren, uten at ansettelsen opphører, ikke gir arbeidstakeren noe arbeid, men oftest likevel full lønn. Under permittering er arbeidstakeren pliktig å innfinne seg på arbeidsplassen når arbeidsgiveren beordrer dette. I Sverige finnes denne bestemmelsen i lagen om anställningsskydd § 21. Loven er semi-deklaratorisk til arbeidstakerens fordel i følge lovens § 2.

Finland

I Finland betales ikke lønn under permitteringen (finsk: lomautus), men arbeidstakeren har rett til å søke om arbeidsløshetstrygd.
Glansbiller

Utseende

Små til middelsstore (1 – 15 mm) biller, de fleste artene er forholdsvis brede og flate, men det finnes også noen som er avlange eller hvelvede. Overflaten er kledt med fine, korte hår og har som oftest kraftig mikroskulptur og er derfor temmelig matt glinsende, bortsett fra underfamilien blomsterglansbiller (Meligethinae) som kan være nokså blanke og metalliske. Hodet er lite, kort og bredt. Hos underfamilien skjoldlusbiller (Cybopcephalinae) er det nesten helt skjult av brystskjoldet. Antennene er nokså korte, 10- eller 11-leddete, med en tydelig, tre-leddet kølle ytterst. Brystskjoldet (pronotum) er ganske stort, omtrent så bredt som dekkvingene, jevnt tilsmalnet fremover. Dekkvingene er mer eller mindre parallellsidige, og dekker vanligvis hele bakkroppen (av og til kan det aller bakerste leddet stikke ut). De har vanligvis ikke tydelige punktrekker. Beina er korte og kraftige. Hos underfamilien blomsterglansbiller (Meligethinae) har framleggene (protibiae) tenner på yttersiden, mellom- og bakleggene skarpe lengdelister.
Larvene er lange og tynne, sylindriske, litt krumme og gjerne hvite.

Levevis

De voksne billene i mange grupper finner man gjerne på blomster, der de spiser pollen. Larvene kan leve i mange ulike habitater. Blomsterglansbiller (Meligethinae) kan være brysomme skadedyr, særlig er den metallblå arten rapsglansbille (Meligethes aeneus) problematisk, da den ødelegger blomstene på raps og andre korsblomstrede planter. Åtselglansbiller (Nitidulinae) finnes på inntørkede dyrerester (fjær, knokler og lignende), sevjeglansbiller (Cryptarchinae) kan ofte finnes ved sår i trær der sevje flyter ut. Underfamilien skjoldlusbiller (Cybocephalinae) er rovdyr som spiser skjoldlus. Andre grupper lever av sopp, eller i maurtuer, det finnes også noen som lever i død ved eller under bark.

Kilder

Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
Bedre sent enn alvor

Bedre sent enn alvor var et norsk humorprogram med Lystad & Mjøen som gikk på NRK Radio fra 1975. Det gikk (med noen års opphold) frem til 1986. Jan H. Jensen assisterte de første årene. Det var Trond Kirkvaag som tok initiativ til at de to til da ukjente, skulle få et eget moroprogram. Programmet ble egentlig avsluttet i 1980, men gjenoppstod i 1985 og gikk frem til 1986, det siste året under tittelen Lystad & Mjøen - chowshow.
Episodene varte 15 minutter og gikk om ettermiddagen. 
Episodene inneholdt sketsjer og revolverintervju og det ble av programlederne hevdet at programmet «var med på å fornye radioformen i Norge. Vi innførte det høye tempoet, med jingler og mye musikk». 
Det ble parodiert av Jon Niklas Rønning, Anders Bye og Paul Håvard Østby i 2003. Det foreligger plateutgivelser derfra.
Tittelen er en omskrivning av ordtaket «Bedre sent en aldri».
Jondal kirke

Tidligere kirker i Jondal

Den nåværende kirken er den tredje kjente på stedet, og det har vært kirke i Jondal siden middelalderen. Den første var en stavkirke som er nevnt i kilder fra 1309. Middelalderkirken stod til 1725, da den ble revet fordi den var i dårlig stand. Den ble erstattet med en laftet kirke som stod til den ble revet i forbindelse med byggingen av den nåværende kirken i 1888.
Boksing under Panamerikanske leker 1987

Boksing under Panamerikanske leker 1987. Boksing var en av flere sporter som var med i de tiende Panamerikanske leker som ble arrangert i Indianapolis i USA fra 8. til 23. august 1987. Det var totalt 11 vektklasser og Cuba ble beste nasjon med elleve gullmedaljer foran USA og Puerto Rico med en hver.
Setnesmoen

Setnesmoen er et sted ved Veblungsnes, like sør for Åndalsnes i Rauma kommune. Stedet er dannet av avsetninger fra elven Rauma og er ganske stort og nesten helt flatt. Det er gresskledd med løvskog, dominert av gråor.
Setnesmoen har tradisjon som militærleir og ekserserplass. Den var fast eksererplass for Møre Infanteriregiment nr. 11 (IR 11). Etter at regimentet ble lagt ned  er den base for for Heimevernet (HV 11). Leiren har foruten forlegningen flere skytebaner og et tidligere sykehus. Under den andre verdenskrig var det anlagt en flyplass på Setnesmoen. 
Setnesmoen har golfbane, bygget av Rauma golfklubb. Stedet har hatt golfspill tidlig. På et fotografi fra 1907, vises engelske turister som spiller golf, med fjellet Romsdalshorn som bakgrunn. Det er også anlagt en fotballbane på Setnesmoen (Veblungsnes FK).
Kos (musikkalbum)

Kos er et norsk musikkalbum fra 1972 med Steinar Fjeld. Platens betegnelse var Musica MUSLP 216.
Mikhail Bulgakov

Bakgrunn og liv

Bulgakov var eldste sønn av en teologiprofessor. Han utdannet seg til lege, men arbeidet mesteparten av livet som forfatter i Moskva. Da han levde, var han mest kjent som dramatiker, men i ettertid huskes han fremfor alt for romanen Mesteren og Margarita.
Fra revolusjonen og framover mot midten av 1920-tallet skrev han en lang rekke – ofte humoristiske – fortellinger og føljetonger for ulike aviser og blad, særlig for jernbanearbeidernes blad Gudok. Noen av fortellingene nærmer seg romanens lengde, og kan henregnes til sjangeren som på russisk kalles povest. I 1925 ble et utvalg av fortellingene hans utgitt på forlaget til tidsskriftet Nedra under tittelen Diaboliade. Her står blant annet den kjente, satiriske science fiction-fortellinga Fatale egg, som er utgitt på norsk.
Mange av fortellingene i Diaboliade var så lite politisk korrekte at myndighetene ikke ønska at Bulgakov skulle utvikle forfatterskapet sitt videre. Da han samme året i tillegg leverte manuskriptet til den satiriske fortellinga Hundehjertet, slo sensuren til. Fortellinga ble nekta utgitt, og ble ikke trykt før i 1987, i glasnosttida, og Diaboliade skulle bli den eneste boka Bulgakov fikk utgitt i levetida si. 
I stedet fikk Bulgakov et tilbud han ikke kunne si nei til, nemlig stillingen som direktør ved Moskvas kunstneriske teater. De nærmeste åra arbeidde han som dramatiker og regissør; mest kjent er hans dramatisering av Nikolaj Gogols roman Døde sjeler.
De siste ti åra av sitt liv skrev han på den romanen som for ettertida er blitt stående som hovedverket hans, Mesteren og Margarita. Denne romanen med sitt Faust-motiv regnes som et viktig verk i det 20. århundres litteratur.
Mye av Bulgakovs forfatterskap inneholder fantastiske og groteske motiver, og leses som satiriske kommentarer til de mange økonomiske, politiske og idemessige utskeielsene i Sovjetstatens tidlige periode.

Verker

Translitterasjon og ordrett oversettelse i skarpe klammer.
NM i mangekamp 1935

NM i mangekamp 1935 var en del av NM i friidrett 1935.
Det ble konkurrert i femkamp og tikamp for menn. 
Mesterskapet i femkamp ble arrangert på Hamar 23. juni.
Mesterskapet i tikamp ble arrangert i Skien 20.-21. juli.
Le Matin

Le Matin var en fransk avis utgitt første gang i 1884 og avviklet i 1944.

Historie

Le Matin ble lansert på initiativ av Chamberlain & Co., en gruppe av amerikanske finansfolk og den amerikanske aviseredaktør Samuel Selwyn Chamberlain, i 1883, etter modell av den britiske dagsavis The Morning News. Ledelsen av prosjektet ble overlatt til den franske journalisten Alfred Edwards,.
Sammen med The New York Times sponset avisen det store billøpet New York - Paris i 1908 Et par måneder senere forlot Edwards  'Le Matin for å starte  sin egen avis , Le Matin Français som snart passerte 'Le Matins opplagstall. Senere kjøpte Edwards Le Matin og slo de to avisene sammen. Han moderniserte den resulterende hybrid med de mest moderne teknikker og teknologier som telegraf og knyttet kontakt med tidens store forfattere som Jules Vallès og Arthur Ranc. Le Matin var talerør for moderate republikanske idéer, i motsetning til boulangisme og sosialistiske idéer.
Edwsrds ble innblandet i Panama-skandalen og solgte avisen i 1895 tilbake til banken og annonsøren Henri Poidatz, som i reklamerte i den. Avisen ble spesielt kjent under Dreyfus-saken så tidlig som i 1896 da den stilte spørmål om kommandanten Esterhazy holdt tilbake bevis mot den jødiskettede offiseren, Dreyfus som var anklaget for forræderi og publiserte i juli 1899 kommandantene tilståelse. Det førte til at Dreyfus slapp ut fra Djeveløya
I mai 1899 fulgte avisen en bevist politikk og opplaget økte da avisen organisere Tour de France Automobile i samarbeid med Automobile Club de France. Avisens løssalgspris steg til 5 centimes som de fleste av avisene i denne perioden, og sidetallet økte fra 4 til 6. Samme året som forretningsmannen Maurice Bunau-Varilla, en av avisens er aksjonerer ble landets president i 1901. Sammen med en effektiv reklame, den fengende tone i sine artikler og sin modige rapportering, fortsatte Le Matin å øke sitt opplag fra 100 000 i 1900 til rundt 700 000 i 1910 og mer enn en million rundt 1914. Le Matin var dermed en av de fire største franske dagsaviser i perioden før første verdenskrig. Den hadde 150 journalister, blant dem Gaston Leroux, Michel Zevaco og Albert Londres, sammen med 500 teknikere og andre medarbeidere. I 1918 var avisen den første som brukte ordet jazband, (fransk for et jazz band), og ble oppslagsord i Über englisches Sprachgut im Französischen og [Grand Larousse Dictionary de la Langue Française]] selv om de feilskrev datoen som 1908. I Mellomkrigstiden hadde avisen den eksil-russiske tegneserieskaper Alex Gard blant sine ansatte. Le Matins politiske orientering flyttet seg gradvis mot nasjonalisme og etter første verdenskrig var den åpen anti-parlamentarisk og anti-kommunistisk. Den godkjente Vichy-regimets samarbeidspolitikk i juni 1940, og den fulgte en pro-nazi linje før den opphørte 17. august 1944, et par dager etter Maurice Bunau-Varillas død.
Son (navn)

Etymologi

Det koreanske mannsnavnet Son (koreansk: 선 eller 손) betyr «mild» eller «hånd». Det transkriberes også som Seon. Navnet brukes også som kvinnenavn.
Det vietnamesiske mannsnavnet Sơn betyr «fjell».

Kjente personer med navnet

Personene i listene er ordnet kronologisk etter fødselsår.
Franske euromynter

Franske euromynter er sirkulasjonsmynt av Den europeiske unions valuta euro med nasjonalt motiv for Frankrike på revers.

Nasjonale motiv

De franske euromyntene er preget i tre ulike design. De laveste valørene, 1-, 2- og 5-centmynten, er preget med en avbildning av Marianne, som symboliserer et sterkt og stabilt Europa. 10-, 20- og 50-centmynten har et bilde av en kvinne, som også var med på francmynten, mens de høyeste valørene, 1- og 2-euromynten, viser et tre som symboliserer liv og fortsatt vekst. Rundt treet står det Liberté, Égalité, Fraternité, som betyr Frihet, Likhet, Brorskap og er Frankrikes valgspråk. Til forskjell fra mange andre eurolands 2-euromynter har de franske ingen kanttekst, kun sifrene to og en stjerne, som gjentas seks ganger. På hver mynt står det også hvilket år den er preget.
Frankrikes gamle valuta, den franske francen, kan veksles inn hos landets sentralbank frem til 17. februar 2012, men dette gjelder kun sedler. Mynt kan ikke lenger veksles inn.
Frankrike har preget én serie mynter.
Kobalamin

Kobalamin, eller vitamin B₁₂, har fått sitt navn gjennom at det inneholder grunnstoffet kobolt. Som for alle vitaminer må også kobalamin tilføres utenfra. Det anvendes framfor alt til produksjonen av røde blodlegemer samt bidrar til nervesystemets funksjon ved å  medvirke til byggingen av myelin. Kobalamins kjemiske struktur ble utforsket av røntgenkrystallografen Dorothy Crowfoot Hodgkin (1910–1994), nobelprisvinner i kjemi 1964.

Funksjon

Kobalamin virker som et koenzym i reaksjoner i hver celle som deler seg, siden det er nødvendig for DNA-syntesen. I de reaksjoner der en av de fire nukleotider som bygger DNA, tymin, dannes, kreves kobalminet som bærer av en metylgruppe for å frigjøre et annet vitamin – folsyre. Uten kobalamin låser man feilaktig folsyren og resultatet blir intracellulær mangel på T-nukleotiden som hemmer DNA-syntesen. Dette gir en generell hemming av nybyggingen av celler i kroppen. Ettersom de røde blodlegemene er en av de mest omsatte celletypene, gir mangel på kobalamin et betydelig utslag der.
Mangel på metylgruppebærende kapasitet gjenspeiles i økede verdier av den biologiske markøren homocystein. Dette kan påvises ved en blodanalyse som gjøres ved flere medisinske laboratorier.
Kobalaminet spiller også en rolle i omsetningen av visse fettsyrer som har et ulike antall karbonatomer. Uten vitaminet ansamles unedbrutte mellomprodukter i form av metylmalonsyre, som kan analyseres ved en enkelt tilgjengelig blodprøve.

B12-kilder

Vitamin B₁₂ må tilføres kroppen via mat og er vanlig forekommende i animalske matvarer som lever, kjøtt, fisk, skalldyr, melk, ost og egg. Dyr får vitaminet direkte eller indirekte fra bakterier.
Veganere kan tilgodegjøre seg vitamin B₁₂ gjennom berikede matvarer og kosttilskudd (hvor vitaminet er produsert av bakteriekulturer). Selv om noen få typer alger har vist seg å inneholde biologisk aktivt kobalamin, så vil de ikke ha den ønskede effekten fordi disse også inneholder inaktivt kobalamin. Alger anbefales dessuten ikke i store inntak på grunn av høyt innhold av jod.
Spormengder av vitamin B₁₂ kan finnes i vekstprodukter gjennom bakteriell kontaminasjon eller som resultat av fermentering, men det er uenighet om disse mengdene er tilstrekkelige. Veganere og individer med lave B12-nivåer anbefales derfor kosttillskudd.
Djeveløya (film)

Handling

Filmens handling begynner i Reykjavík rett etter at andre verdenskrig er over. De forlatte britiske og amerikanske brakkene blir hjem for fattige islandske familier som kommer til hovedstaden for å søke lykken. En av de nye beboerne er husmoren Karólína med sin familie. Men Karólína og familien hennes er en smule eksentrisk, og i den trangbodde brakkebyen viser filmen både hvor tragisk og komisk situasjonen deres er.
Bothromegalopus

Utseende

Middelsstore, nokså kraftige, blankt brunlige trebladbiller. Antennene er nokså korte, omtrent så lange som hodets bredde, nokså tykke i den ytre delen. Hodet er forholdsvis stort med rundede, utstående fasettøyne. Pornotum er firkantet sett ovenfra, dekkvingene avsmalnende bakover. Beina er kraftige, tett kledt med nokså lange hår. Lårene og leggene på bakbeina er forykkede.

Levevis

Trebladbillene er planteetere.

Utbredelse

Artene er kjent fra Brasil, Paraguay og Argentina.
(You're the) Devil in Disguise

«(You're the) Devil in Disguise» er en amerikansk sang, skrevet av låtskriverteamet Bill Giant, Bernie Baum og Florence Kaye. Den ble publisert av Elvis Presley Music i 1963.
«(You're the) Devil in Disguise» ble utgitt på singlen RCA Victor 47-8188 18. juni 1963. Produsent var Steve Sholes.
Singlen ble sertifisert til gull av the RIAA for salg i overkant av 500,000 enheter i USA.
I 1963 da sangen debuterte for et britisk publikum på BBCs TV-show, Juke Box Jury, stemte kjendisgjest John Lennon a miss og hevdet at Elvis Presley var «lik Bing Crosby nå».
Presley spilte opprinnelig inn sangen 26. mai 1963 i RCA Studio B i Nashville. «(You're the) Devil in Disguise» og dens B-side, «Please Don't Drag That String Around», ble spilt inn med tanke på et album i full lengde, som var planlagt utgitt i 1963, men RCA valgte i stedet å utgi albumet stykkevis på singler eller som bonusspor på soundtrackalbumer.
Sangen er bemerket for at Presley lyder som djevelen under fadingen, da han med dyp lav stemme synger «Oh, Yes you are» noen ganger.

Norsk versjon

Tande-P har skrevet en norsk tekst. Den bærer tittelen «En natt i Enebakk».
Litteraturprisen til minne om Astrid Lindgren

Litteraturprisen til minne om Astrid Lindgren, på svensk Litteraturpriset till Astrid Lindgrens minne, på engelsk Astrid Lindgren Memorial Award, forkortet ALMA, er en internasjonal utmerkelse for arbeid med barnebøker. Prisen deles ut til barnebokforfattere eller illustratører, men kan også tildeles organisasjoner som fremmer barns og unges lesing og rettigheter i den svenske forfatteren Astrid Lindgrens ånd. Prisen ble opprettet av den svenske regjeringen i 2002 og blir administrert av den svenske statens kulturråd underlagt det svenske kulturdepartementet.
Vinneren av ALMA-prisen bekjentgjøres i mars, men deles ut i mai eller begynnelsen av juni. Prissummen på fem millioner svenske kroner gjør den til den største pengeprisen for barne- og ungdomslitteratur og verdens nest største litteraturpris etter Nobelprisen i litteratur. En tilsvarende sum går til administrative kostnader.
Rachael Stirling

Karriere

Stirling spiller både i teater og film. De mest kjente filmene hun har spilt i inkluderer The Young Victoria (2009), Centurion (2010) og Salmon Fishing in the Yemen (2011). I 2012 er hun aktuell med en birolle i storfilmen Snow White and the Huntsman.
Xylotrechus ibex

Utseende

Em middelsstor (9-17 mm), slank og langbeint, svart trebukk med hvite tegninger på dekkvingene. Antennene er mørke og rundt halvparten så lange som kroppen. Pronotum er omtrent så langt som bredt, sterkt hvelvet med rundede sider. Dekkvingene er litt bredere enn pronotum, med rundede skuldre, svakt tilsmalnende bak disse. De har et par hvite tverrflekker nær roten, lenger bak et langt tverrbånd som kurver fremover langs sømmen, i den bakre delen et rett tverrbånd. Beina er mørke. Arten kan minne om Xylotrechus antilope, men tegningene er hvite, ikke gule.

Levevis

Larvene utvikler seg under barken (både stammer og greiner) på nylig døde løvtrær, i nord høyst sannsynlig bjørk. Larveutviklingen tar trolig to år, og voksne biller er funnet i juni og juli. Denne sjeldne artens biologi er nokså dårlig kjent.

Utbredelse

Det er en østlig art som er funnet fra Finland og Tyrkia i vest (mer vestlige funn dreier seg etter alt å dømme om individer innført med treverk) til Japan i øst. I Norden er den bare funnet én gang, ved Enaresjøen i Nord-Finland. Denn lokaliteten ligger ikke langt fra norskegrensen, og det er mulig at arten kan forekomme i Pasvik.